Hevder LFC vraker Hicks og Gilletts stadionplaner
Det er den britiske storavisen The Telegraph og lokalavisen Liverpool Echo som skriver dette tirsdag. I juni 2000 ble det kjent at Liverpool FC hadde planer om å bygge en ny stadion i Stanley Park. Parken som skiller Liverpools nåværende hjemmebane Anfield og Evertons Goodison Park. Planene ble ikke godt mottatt hos Liverpool-fansen, men i mars 2003 sendte klubben sin byggesøknad for den nye stadion. - Jeg skjønner at folk som i alle år har gått på Anfield vil være der. Men det blir en personlig sak. Jeg kunne godt tenke meg en ny stadion. Arsenal klarte å bygge en ny stadion, Manchester United har 30.000 flere på sine hjemmekamper, Chelsea og Manchester City har noen veldig rike eiere, sier redaktør i supporterbladet The Kopite, Torbjørn Flatin, til VG Nett. Hadde alt gått som det skulle, hadde Liverpools nye storstue stått klar i 2005. Slik gikk det ikke. - Vi skulle gjerne hatt den fullført den gangen. Da ville stadion vært ferdig og nedbetalt i dag. Men de turte dessverre ikke å gjennomføre det, fortsetter Flatin. Prosessen tok tid, og først i februar 2007 lovet de daværende Liverpool-eiere Tom Hicks og George Gillett at «spaden skulle være i jorden i løpet av 60 dager». Se bilder av stadionplanene til Liverpool her (ekstern lenke). Tiden gikk, og lite skjedde, før i juli samme år. Da presterte Hicks og Gillett de nye stadionplanene for Stanley Park. Et halvt år senere offentliggjorde klubbens eiere nok en gang nye stadionplaner for Stanley Park. I mai 2008 ble klubbens stadionplaner for tredje gang godkjent av kommunestyret, men det var fortsatt uklart når arbeidet skulle starte. Senere samme år ble det kjent at klubbens eiere hadde økonomiske problemer. Likevel forsikret de klubben om at de skulle bygge en ny stadion. Igjen skjedde lite, og et halvt år senere gikk Hicks ut og sa: - Vi skal bygge. I slutten av 2009 ble det sagt at arbeidet skulle starte i løpet av april 2010, men i stedet la Hicks og Gillett klubben ut for salg. Så kom planene om to like stadioner ved siden av hverandre i Stanley Park - én rød og én blå. Høsten 2010 ble klubben solgt til Fenway Sports Ventures med John Henry i spissen. De nye eiere åpnet for at klubben skulle bli værende på Anfield, men fant etter hvert ut at en utbygging nærmest var umulig. Halvannet år etter at John Henry og co. overtok klubben, 17. januar 2012, ble det kjent at klubben vraker Hicks og Gilletts stadionplaner, og går tilbake til de originale planene, fremlagt av daværende daglig leder Rick Parry i 2003. - Jeg har troen på at de nye eierne skal få avsluttet denne stadionsaken, det var nesten med i kjøpskontrakten da de overtok klubben. Jeg har tro på at de finner en løsning, sier Flatin. Anlegget skal etter planen ha en prislapp på drøyt 2,75 milliarder kroner. Halvparten av dette må komme inn fra sponsorer før de kan starte arbeidet. Den nye stadion i Stanley Park skal ha en kapasitet på 60.000 tilskuere, 15.000 mer enn Anfield. - Jeg tør ikke spekulere i når en eventuell ny stadion står klar, men jeg mener det bør ha kommet en avgjørelse før neste sesong, avslutter han.
Liverpool skal ha gått tilbake til de originale stadionplanene for Stanley Park, ettersom det har vist seg nærmest umulig å bygge ut Anfield.